Document ID: 32000D1445

32000D1445
L 163/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ № 1445/2000/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 22 май 2000 година
относно прилагането на проучвания от въздуха и на техники за дистанционно наблюдение в земеделската статистика за периода 1999-2003 г.
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285 от него,
като взеха предвид предложението на Комисията (1),
в съответствие с процедурата, установена в член 251 от Договора (2),
като имат предвид, че:
(1)
Срокът на действие на Решение 94/753/ЕО на Съвета от 14 ноември 1994 г. относно продължаване прилагането на дистанционно наблюдение в земеделската статистика през периода 1994-1998 г. (3) изтече на 31 декември 1998 г.
(2)
Необходимостта от разполагане с информация за ползването на земята и за състоянието на културите се чувства особено силно в контекста на новите процеси в общата селскостопанска политика и с оглед на разширяването, по-специално за анализиране на взаимодействията между земеделието, околната среда и селските региони.
(3)
Подробните правила за прилагане на мерките, установени в Решение 94/753/ЕО, трябва да бъдат приспособени и реорганизирани в светлината на придобития опит и на получените резултати.
(4)
В сътрудничество със заинтересованите държави-членки трябва да се въведе система за проучвания от въздуха за събиране на необходимите данни за използването на земята и за други представляващи интерес променливи.
(5)
Тъй като агрометеорологичната система за прогнозиране на реколтата и наблюдението на състоянието на културите все още са в етап за пускане в експлоатация, те трябва да бъдат отделени от тези мерки, които се нуждаят от допълнителни научни изследвания.
(6)
Дейностите по дистанционно наблюдение, за които са необходими допълнителни изследвания и развитие в периода 1999-2003 г., са обхванати от петата рамкова програма в областта на изследването и развитието (4).
(7)
Необходимо е вече да се приемат разпоредби за включване в оперативните дейности, обхванати от настоящото решение, когато е възможно, на методологичните процеси, които могат да произтекат в резултат на това изследване.
(8)
Също така е подходящо да се предвиди възможността Комисията да може да делегира изпълнението на тези мерки под неин надзор на органи на Общността или на национални органи, отговорни за производството на земеделската статистика, или на органи, признати от тях.
(9)
Статистическите мерки, изискващи проучване от въздуха и техники за дистанционно наблюдение, са в съответствие с принципа на субсидиарност, тъй като държавите-членки и Комисията си споделят отговорността за и прилагането на различните мерки в съответствие с критериите за ефикасност и изпълнимост.
(10)
Тези мерки допринасят за подобряването на статистическите инструменти на Общността за формулиране, управление и контрол на Общата селскостопанска политика.
(11)
Настоящото решение установява за целия срок на действие на програмата, финансова рамка, която съставлява основна референтна точка, по смисъла на точка 1, втората алинея от Декларацията на Европейския парламент, Съвета и Комисията от 6 март 1995 г. (5) за бюджетния орган по време на ежегодната бюджетна процедура.
(12)
Необходимите за прилагането на настоящото решение мерки трябва да бъдат приети в съответствие с Решение 1999/468/ЕО на Съвета от 28 юни 1999 г. за уреждане на процедурите за упражняване на изпълнителните правомощия, предоставени на Комисията (6).
РЕШИХА:
Член 1
1. В рамките на петгодишен период, започващ от 1 януари 1999 г., се прилага проект на ниво на Общността за проучване от въздуха в земеделската статистика. Освен това прилагането на дистанционно наблюдение е продължено, по-специално с пускането в действие на агрометеорологичната система.
2. Като се отчитат вече събраните данни от държавите-членки, се определят мерките, установени в параграф 1, на ниво на Общността и при възможност в области от интерес за Общността, по-специално за:
-
събиране на данни, необходими за прилагане и наблюдение на Общата селскостопанска политика и за анализиране на взаимодействията между земеделието, околната среда и селските райони,
-
осигуряване на оценки на площите с основни култури,
-
осигуряване на наблюдение на състоянието на културите до прибирането на реколтите, така че да се улесни ранното осъществяване на оценки на добивите и продукцията.
3. След изтичане на тригодишен период, започващ 1 януари 1999 г., се взема решение в светлината на опита и съгласно процедурата, установена в член 5, параграф 2, дали да се продължи с прилагането на мерките, дали те да се изменят за оставащите две години или да се прекратят.
Член 2
Комисията осигурява прилагането на тези мерки в рамките на наличните ресурси.
Националните органи, отговарящи за земеделската статистика, или признати от тях органи, могат да бъдат включени на доброволни начала в изпълнението на тези мерки.
В съответствие с процедурата, установена в член 5, параграф 2, Комисията представя годишен доклад на държавите-членки за условията на изпълнение, ползваните методи, използването на бюджетни средства, оценката на резултатите и работната програма за следващата година.
Член 3
Финансовата рамка за изпълнение на тази програма за периода 1999-2003 г. се установява в размер на 12,5 милиона EUR.
Годишните бюджетни средства се разрешават от бюджетния орган в рамките на финансовата перспектива.
Член 4
Необходимите мерки за изпълнение на настоящото решение се приемат в съответствие с процедурата за управление, установена в член 5, параграф 2.
Член 5
1. Комисията се подпомага от Постоянния комитет за земеделска статистика.
2. В случаите, когато се прави позоваване на настоящия параграф, се прилагат членове 4 и 7 от Решение 1999/468/ЕО, като се имат предвид разпоредбите на член 8 от него.
Периодът, установен в член 4, параграф 3 от Решение 1999/468/ЕО, се фиксира на три месеца.
Член 6
Най-късно до 31 юли 2003 г. Комисията представя доклад на Европейския парламент и на Съвета относно изпълнението на тези мерки и използването на предоставените ресурси, придружени при необходимост от предложения относно начина, по който могат да се използват проучването от въздуха и техниките за дистанционно наблюдение в земеделската статистика.
Член 7
Настоящото решение влиза в сила на деня след публикуването му в Официален вестник на Европейските общности.
То се прилага от 1 януари 1999 г. до 31 декември 2003 г.
Съставено в Брюксел на 22 май 2000 година.

Labels: 12
4
15
6